เกิดวาตภัย น้ำไหลหลาก ดินสไลด์ 23 จังหวัด บ้านเรือนประชาชนเสียหายกว่า 300 หลังคาเรือน ปัจจุบันสถานการณ์คลี่คลายแล้วทุกจังหวัด
กรมป้องกันและบรรเทาสาธารณภัย รายงานผลกระทบจากสถานการณ์พายุไซโคลน “ยาอาส” (YAAS) บริเวณอ่าวเบงกอลตอนบน และมรสุมตะวันตกเฉียงใต้พัดปกคลุมทะเลอันดามัน ส่งผลให้มีฝนฟ้าคะนองและฝนตกหนัก โดยในช่วงวันที่ 24 พฤษภาคมที่ผ่านมา จนถึงปัจจุบัน (30 พ.ค. 64) มีพื้นที่ได้รับผลกระทบจากพายุฝนฟ้าคะนอง ลมกระโชกแรง น้ำไหลหลาก และดินสไลด์ 23 จังหวัด ได้แก่ แม่ฮ่องสอน เชียงใหม่ ลำพูน พะเยา พิษณุโลก นครพนม อุดรธานี สกลนคร กาฬสินธุ์ ยโสธร ร้อยเอ็ด สุรินทร์ ชัยภูมิ นครราชสีมา สระบุรี จันทบุรี ตราด ชลบุรี ระนอง สุราษฎร์ธานี ภูเก็ต พังงาและนครศรีธรรมราช รวม 45 อำเภอ 75 ตำบล 132 หมู่บ้าน บ้านเรือนประชาชนเสียหาย 315 หลังมีผู้เสียชีวิต 1 ราย (นครราชสีมา) ปัจจุบันสถานการณ์คลี่คลายแล้วทุกจังหวัด ซึ่งกรมป้องกันและบรรเทาสาธารณภัยได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้องเร่งให้การช่วยเหลือผู้ประสบภัยโดยสำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลัง ฯ ต่อไป ทั้งนี้ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง.